ועדת הכלכלה, כנסת 17, פרוטוקול מספר 689, 2008-09-24 09:30

ישראל חסון: שלום, אני פותח את ישיבת הוועדה.

ישראל חסון: אני מבקש להציג את הנושא.

רינה פאר: מדובר בשינוי השעות שבהן יחויב רכב שנכנס לשטח המבצעי של נמל התעופה לשאת משואה מסתובבת.

רינה פאר: על פי המצב החוקי הקיים היום, סעיף 15ב לכללי רשות שדות התעופה (תנועה בשטח המבצעי בנמל התעופה בן גוריון) התשמ"ד-1984, רכב היוצא לשטח מבצעי בשעות בהן הראות לקויה או בשעות שבין שקיעת השמש עד לזריחתה, מחויב בנשיאת משואה מסתובבת.

רינה פאר: המטרה היא להפוך את ההוראה הזו להוראה מחייבת בכל שעות היממה, ללא תלות במזג האוויר או בראות.

רינה פאר: הסיבה לכך, היא השינוי הנוצר מבחינה תפעולית-מבצעית בין המצב שהיה קיים בטרמינל 1 לבין המצב שנוצר לאחר המעבר לטרמינל 3, שם המרחב התפעולי לתמרון בין מטוסים לכלי רכב הוא מצומצם הרבה יותר.

דוד טל: למה הוא מצומצם?

דוד טל: בנינו טרמינל ענק, שקראנו לו טרמינל 2000.

דוד טל: האם דווקא הוא הפך להיות מצומצם?

רינה פאר: מאחר והמבנה של הטרמינל הוא מבנה מתומן עם זרועות, המטוסים חונים בצדי הזרועות ומתמרנים אחורה בהרבה מאוד מקרים כדי לצאת לכיוון מסלולי ההסעה.

רינה פאר: בתרמינל 1 הרחובות היו נקיות ממבנים.

דוד טל: מה עדיף המבנה הראשוני הוא המבנה הנוכחי, רחבות הנקיות ממבנים או מתומן עם זרועות?

רינה פאר: נמצא פה מר דוד שחר, שהוא מנהל חטיבת תפעול ומבצעי קרקע בנתב"ג, והוא ייטיב להסביר את הצד הבטיחותי.

דוד שחר: לשאלתך, המצב הקיים עדיף מבחינת כל מה שקשור לשירות לנוסע.

דוד שחר: הכניסה והיציאה מהמטוסים היא באמצעות שרוולים, וזה בהחלט מעלה את רמת השירות.

דוד שחר: המנח של מטוסים הקשורים לשרוולים מצופף את המטוסים.

דוד טל: כלומר, מעלה את רמת השירות ומוריד את רמת הבטיחות.

דוד שחר: לא בהכרח.

דוד שחר: הוא רק מחייב לפתח שיטות עבודה שהן קצת יותר הדוקות מהשיטות הקודמות.

דוד טל: מה תהיה הסנקציה על עובד או מישהו מהאנשים שנוסעים ללא המשואה?

רינה פאר: העבירות על הכללים הן עבירות פליליות.

דוד טל: פליליות?

רינה פאר: ממש.

רינה פאר: עם זאת, רשות שדות התעופה לא נוהגת להגיש תלונות למשטרה בגין אירועים מן הסוג הזה.

רינה פאר: יש ועדה מייעצת למנהל הנמל, שדנה בעבריות על הכללים.

רינה פאר: הוועדה הזו מוסמכת להגביל את הזכות של אותו נהג להיכנס לשטח המבצעי.

רינה פאר: זאת הגבלה שיש לה משמעות מיידית לגבי אותו אדם.

רינה פאר: אם הוא עובד ובעל הרשאה של הרשות או של אחת התעשיות הפרא-תעופתיות באזור, המשמעות שהוא לא יכול להיכנס כדי לבצע את עבודתו.

לאה ורון: ואני מניחה שיש לכם סמכות לעשות זאת על פי החוק של רשות שדות התעופה.

רינה פאר: בוודאי.

רינה פאר: זה מופיע בכללים.

ישראל חסון: אם אני מבין נכון, יש לכם שער כניסה לאזור התפעולי, לשטח האוויר.

ישראל חסון: לפי התקנה הזו, מי שבלי משואה מסתובבת לא נכנס.

רינה פאר: נכון.

רינה פאר: יש גם ביקורת בכניסה לשטח האווירי.

ישראל חסון: בלי זה, הוא לא נכנס.

רינה פאר: נכון.

דוד טל: כמה מקרים כאלה בהם העמדתם לדין אנשים שעברו על כך בכל שעות היום היו לכם השנה?

רינה פאר: אני מוכרחה לומר, שלא זכורים לי מקרים כאלה בשנה האחרונה.

רינה פאר: אנשים מצייתים.

רינה פאר: השטח האווירי הוא שטח שבו אנשים נזהרים, מפני שהסיכון הוא גדול מאוד.

דוד טל: יפה לשמוע את זה.

רינה פאר: אני מקריאה את התקנות: בתוקף סמכותה לפי סעיף 30 לחוק רשות שדות התעופה, התשל"ז-1977 ובאישור שר התחבורה והבטיחות בדרכים וועדת הכלכלה של הכנסת לפי סעיף 2(ב) לחוק העונשין, התשל"ז-1977, מתקינה רשות שדות התעופה כללים אלה: 1.

רינה פאר: במקום סעיף 15(ב) לכללי רשות שדות התעופה (תנועה בשטח המבצעי בנמל התעופה בן גוריון), התשמ"ד-1984 (להלן – הכללים) יבוא: " (ב) רכב הנכנס לשטח מבצעי, יסיע כאשר המשואה המסתובבת המותקנת עליו תקינה ומופעלת בכל שעת שהייתו בשטח המבצעי".

רינה פאר: 2.

רינה פאר: תחילתם של כללים אלה 30 ימים מיום פרסומן.

ישראל חסון: למה אתם קוראים לתחום הזה "שטח מבצעי"?

ישראל חסון: איך מגדירים את הטרמינל עם הנוסעים?

ישראל חסון: למה הוא לא מבצעי?

רינה פאר: חלקו הוא שטח אווירי אבל לא מבצעי.

רינה פאר: אני מוכרחה לומר, שההגדרות האלה קיימות כבר הרבה זמן.

ישראל חסון: ההגדרה של שטח מבצעי נותנת אפ גרייד.

ישראל חסון: לכאורה, התחום שהנוסעים מצטופפים בו נחות יותר לפי ההגדרה.

רינה פאר: אני לא יודעת מה באמת עמד ביסוד ההבחנה הזו בשנת 1977 כאשר קמה הרשות.

רינה פאר: אני הצטרפתי לרשות רק בשנת 1980, וקיבלתי את זה כנתון.

ישראל חסון: אנחנו נעבור להצבעה.

ישראל חסון: מי בעד ההצעה?

ישראל חסון: ה צ ב ע ה בעד – 3 נגד – אין נמנעים – אין התקנות אושרו אני רציתי לומר, שאמרתי קודם ללאה שהגששים לא ידעו איך קוראים לצ'ופצ'יק של הקומקום, ואני לא ידעתי עד הבוקר איך קוראים לצ'קלקה.

ישראל חסון: חה"כ טל, האם ידעת שקוראים לה משואה מסתובבת?

דוד טל: לא, אני מכיר משואה לתפארת מדינת ישראל.

רינה פאר: אז עשינו משהו גם למען הנחלת הלשון העברית.

דוד טל: אתם כל הזמן תורמים פה.

ישראל חסון: תודה רבה, הישיבה הנעולה.